钦定古今图书集成/明伦汇编/氏族典/第629卷 > 《元史》 > 石抹按只
## 钦定古今图书集成/明伦汇编/氏族典/第629卷 > 《元史》 > 石抹按只

按《元史石抹按只传》：“按只，契丹人，世居太原。父大家
奴，率汉军五百人归太祖。岁戊午，按只代领其军，从
都元帅纽璘攻成都，大败之。又从都元帅按敦攻泸
州，按只以战舰七十艘至马湖江。宋以五百艘控扼江渡，按只击败之。时宋兵于沿江撤桥据守，按只相
地形，自马湖以达合江、涪江、清江，立浮桥二十馀所。”
及四川平，浮桥之功居多。中统三年，授河中府船桥
水手军总管，佩金符，以立浮桥功也。至元四年，从行
省也速带儿攻泸州。九年，从征建都蛮，岁馀不下，按
只先登其城，力战，遂降之。军还，道病卒。